Source: https://ec.europa.eu/civiljustice/legal_aid/legal_aid_pol_mt.htm
Timestamp: 2019-11-19 23:30:56+00:00
Document Index: 2100466

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti\n', 'qorti ', 'qorti ', 'Qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

﻿ Kummissjoni Ewropea - Network gudizzjarju ewropew - Għajnuna legali - Polonja
Kummissjoni Ewropea > NGE > Għajnuna legali > Polonja
1. X’inhuma l-ispejjeż ta’ kawża u min għandu jħallashom normalment?
4. Tista' l-għajnuna legali tinkiseb għat-tilwimiet kollha?
6. Fejn nista’ nikseb formola ta’ applikazzjoni għall-għajnuna?
9. Kif niġi nfurmat dwar jekk inkunx eliġibbli għall-għajnuna legali?
11. Jekk nikkwalifika għall-għajnuna legali, min jagħżel lill-avukat tiegħi?
12. Jekk nikkwalifika għall-għajnuna legali, dan ikopri l-ispejjeż kollha tal-kawża tiegħi?
13. Jekk nikkwalifika għall-għajnuna legali parzjali, min iħallas l-ispejjeż l-oħrajn?
14. Jekk nikkwalifika għall-għajnuna legali, dan ikopri kwalunkwe proċedura li nista’ nagħmel wara l-kawża?
L-ispejjeż involuti fil-proċeduri legali huma l-ispejjeż tal-qorti u d-drittijiet ta’ l-avukati – fil-każijiet fejn il-parti tkun rappreżentata minn avukat. Fejn parti tingħata għajnuna legali sħiħa jew parzjali bl-ispejjeż tal-qorti, tista’ wkoll titlob il-ħatra ta’ avukat li jitħallas mill-Istat.
L-ispejjeż tal-qorti jinkludu d-drittijiet tal-qorti u l-ispejjeż li tagħmel il-qorti.
Id-drittijiet tal-qorti huma d-dritt tar-reġistrazzjoni u d-drittijiet legali.
L-ispejjeż li tagħmel il-qorti huma:
spejjeż ta’ l-ivvjaġġar ta’ parti obbligata mill-qorti biex tidher personalment quddiemha,
spejjeż ta’ l-ivvjaġġar u tal-lukanda ta’ xhud kif ukoll dħul mitluf minħabba d-dehra tiegħu fil-qorti,
drittijiet u spejjeż tax-xhieda esperti, tradutturi u uffiċjali tal-probation,
drittijiet u spejjeż ta’ persuni u istituzzjonijiet oħrajn;
spejjeż biex tinġabar evidenza oħra,
spejjeż tat-trasport u taż-żamma ta’ l-annimali u l-affarijiet,
spejjeż tar-reklami,
spejjeż ta’ kustodja,
ħlas ta’ l-uffiċjali tal-probation għall-inkjesta ambjentali tagħhom
Wieħed jista’ jikseb għajnuna legali sħiħa bl-ispejjeż tal-qorti jew parzjali biss. Meta wieħed jirċievi l-għajnuna legali parzjali bl-ispejjeż tal-qorti għandu jħallas il-bqija waħdu.
Iżda huwa importanti li d-deċiżjoni dwar l-għajnuna legali ma tilliberax lill-parti li titlef milli tħallas lura l-ispejjeż tal-proċeduri legali mħallsa mill-parti li tirbaħ.
L-għajnuna legali hija regolata mill-Kodiċi tal-Proċedura Ċivili, il-liġi dwar l-ispejjeż tal-qorti fi kwistjonijiet ċivili u l-liġi dwar l-għajnuna legali fi proċeduri ċivili quddiem il-qrati ta’ l-Istati Membri ta’ l-UE.
Hemm żewġ mezzi ta’ l-għajnuna legali:
l-għajnuna bl-ispejjeż tal-qorti
l-għajnuna bl-ispejjeż ta’ l-avukat
L-għajnuna legali hija disponibbli għall-persuni ta’ nazzjonalità Pollakka, iċ-ċittadini ta’ l-Istati Membri kollha ta’ l-UE u l-persuni naturali kollha li għandhom post ta’ residenza legali fi Stat Membru ta’ l-UE. Persuna naturali tista’ tibbenefika mill-għajnuna legali kemm-il darba ma tistax tħallas l-ispejjeż tal-proċeduri legali mingħajr dannu għall-manteniment tagħha u tal-familja tagħha. Persuna ġuridika tista’ tibbenefika mill-għajnuna legali jekk ma għandha ebda riżorsi biex tħallas il-proċeduri. Meta jintlaħqu dawn il-kondizzjonijiet kollha l-qorti tista’ tiddeċiedi li l-applikant huwa intitolat għall-għajnuna.
Xi gruppi huma awtomatikament meħlusa mill-ispejjeż kollha tal-qorti. Dan huma nies li jippreżentaw talbiet għal:
affiljazzjoni u talbiet konnessi
kondizzjonijiet inġusti fil-ftehimiet tal-konsumatur
L-istess eżenzjoni mill-ispejjeż kollha tal-qorti tikkonċerna l-każijiet kollha dwar il-benefiċċji ta’ l-impjieg u soċjali (eż pensjonijiet).
L-għajnuna legali tista' tingħata fil-każijiet ċivili kollha inklużi: kwistjonijiet tal-familja, il-każijiet dwar l-impjiegi u dawk soċjali.
Hemm possibbiltà li ssir talba bil-fomm għall-għajnuna legali waqt is-smigħ u għalhekk ma hemmx bżonn li ssir talba uffiċjali qabel ma jibda l-każ jew li wieħed jistenna d-deċiżjoni sa ma tingħata s-sentenza finali.
Wieħed jista’ jikseb applikazzjoni għall-għajnuna legali f’kull Qorti Reġjonali jew Qorti tad-Distrett. Ma hemm ebda formola ta’ l-applikazzjoni uffiċjali għall-għajnuna legali. L-applikazzjoni hija biss bil-miktub. Iżda hemm formoli speċjali għal dikjarazzjonijiet li għandhom jiġu mehmuża ma’ l-applikazzjoni (ara t-taqsima 7).
It-talba għall-għajnuna legali għandha tinkludi d-dikjarazzjoni ta’ min jagħmel it-talba dwar il-familja, il-kondizzjoni finanzjarja, il-proprjetà u l-għejun tad-dħul tiegħu. It-talba għandha wkoll tkun akkumpanjata minn dokumenti uffiċjali li jsostnu l-informazzjoni stabbilita hawn fuq kif ukoll in-nazzjonalità ta’ min jagħmel it-talba, il-post ta’ residenza abitwali tiegħu u meta ma jkunx ċittadin ta’ Stat Membru ta’ l-UE, dokumenti li jipprovaw li għandu post ta’ residenza legali f’wieħed mill-Istati Membri ta’ l-UE.
It-talbiet għall-għajnuna legali għandhom jiġu sottomessi lill-qorti fejn huma pendenti l-proċeduri jew fejn għandhom jinbdew il-proċeduri. Fejn l-applikant ma għandu ebda domiċilju fil-Polonja jista’ jissottometti applikazzjoni permezz ta’ awtorità kompetenti ta’ Stat Membru fejn huwa residenti jew permezz tal-Ministru tal-Ġustizzja tal-Polonja. Il-Ministeru tal-Ġustizzja jibgħat l-applikazzjoni lill-qorti kompetenti.
L-informazzjoni dwar l-għajnuna taħt l-iskema ta’ l-għajnuna legali tista’ tinkiseb mill-qorti fejn tressqet l-applikazzjoni. Il-qorti tiddeċiedi dwar l-applikazzjoni u l-applikant jiġi nnotifikat bis-sentenza.
Jekk wieħed ikkwalifika biss għall-għajnuna legali l-applikant għandu jissottometti l-applikazzjoni quddiem il-qorti fejn huma pendenti l-proċeduri flimkien mad-dikjarazzjonijiet kollha msemmija fit-taqsima 7.
Fil-każijiet fejn l-għajnuna legali tinvolvi wkoll l-ispejjeż ta’ l-għajnuna ta’ l-avukat il-kamra ta' l-avukati lokali taħtar avukat biex jirrappreżenta lill-applikant. Imbagħad għandu jikkuntattja lill-avukat tiegħu fil-każ ta’ xi dubju.
L-avukati jinħatru għall-proċeduri partikolari mill-kamra ta' l-avukati lokali. Madankollu hemm possibbiltà li l-applikant jibdel lill-avukat maħtur, iżda biss meta huwa ġustifikat miċ-ċirkostanzi. Avukat jista’ jirrifjuta li jieħu każ meta jkun hemm raġunijiet serji biex jagħmel dan.
Iżda huwa importanti li l-qorti tagħti l-għajnuna legali dwar il-ħlas ta’ l-avukat biss meta tqis li l-applikant f’dan il-każ partikolari għandu jkun rappreżentat minn avukat.
L-għajnuna tingħata għal:
spejjeż tal-qorti,
drittijiet ta’ l-avukat – fil-każijiet fejn il-parti hija rrappreżentata minn avukat.
Huwa possibbli li tingħata l-għajnuna legali f'dawn iż-żewġ oqsma sabiex l-applikant ma jkollu għalfejn iħallas xejn sakemm ma jitlifx il-kawża għaliex imbagħad irid iħallas lill-parti li tirbaħ l-ispejjeż li din tkun ħallset.
Jekk wieħed jikkwalifika għall-għajnuna legali parzjali, il-bqija ta’ l-ispejjeż jitħallsu mill-applikant.
L-approvazzjoni għall-għajnuna legali fil-qorti ta’ l-ewwel istanza awtomatikament testendi għall-proċeduri ta’ l-appell u ta’ l-eżekuzzjoni. Iżda meta jkun hemm għajnuna legali parzjali li tkopri biss l-ispejjeż tal-proċeduri fil-qorti ta’ l-ewwel istanza l-applikant jista’ jissottometti applikazzjoni ġdida.
L-għajnuna għall-ispejjeż tal-qorti u d-drittijiet ta’ l-avukat tista’ tiġi revokata jekk ingħatat fuq bażi ta’ ċirkostanzi li qatt ma ġraw jew li ma baqgħux jgħoddu wara l-għotja ta’ l-għajnuna legali.
Fis-sitwazzjonijiet imsemmija hawn fuq l-applikant għandu jħallas lura l-ispejjeż tal-qorti kif ukoll id-drittijiet ta’ l-avukat. Iżda hemm eżenzjoni fit-tieni sitwazzjoni fejn l-applikant għandu jħallas lura l-ispejjeż parzjalment biss proporzjonalment għat-tibdil fis-sitwazzjoni tiegħu.
Dawn ir-regoli ma japplikawx ukoll għal sitwazzjoni fejn l-għajnuna legali ġiet revokata għaliex it-talba jew id-difiża ma kinitx raġonevoli.
Hemm possibbiltà li jsir ilment kontra d-deċiżjoni li l-għajnuna legali tiġi rifjutata jew revokata. Dan l-ilment għandu jiġi indirizzat lill-qorti ta’ istanza ogħla mill-qorti li tat id-deċiżjoni li tirrifjuta l-għajnuna legali iżda għandha tiġi sottomessa lit-tieni qorti msemmija. It-terminu ta’ żmien biex tiġi ppreżentata din it-talba huwa ta’ ġimgħa u jibda meta l-applikant huwa effettivament notifikat bid-deċiżjoni tal-qorti dwar l-għajnuna legali. Jekk l-applikant ma talabx notifika tad-deċiżjoni dwar l-għajnuna legali it-terminu ta’ żmien għas-sottomissjoni tat-talba jibda mid-data tal-pubblikazzjoni tad-deċiżjoni tal-qorti. Meta d-deċiżjoni li tirrifjuta l-għajnuna legali ssir f’seduta in camera l-applikant jiġi awtomatikament notifikat bis-sentenza u għalhekk it-terminu tal-preżentata tat-talba jibda mid-data tan-notifika.
Il-websajt ta’ l-Ombudsman
« Għajnuna legali - Informazzjoni Ġenerali | Polonja - Informazzjoni Ġenerali »